武林逢邵文伯
作者：周紫芝
朝代：宋

paragraphs: 念昔與君遊，相過江水傍。
翩翩俱少年，滿鏡青絲長。
别來二十載，四海一戰場。
物色到朋舊，十客八九亡。
今年好時莭，匹馬不犯疆。
將軍鏁金甲，萬玉朝明堂。
長安人海中，袞袞逢此郎。
驚視久乃識，兩帽俱垂霜。
撫事念晼晚，含凄各酸傷。
便當呼醽醁，暖熱澆中腸。
我笑謂君言，語離且勿忙。
人生如水鳧，相值不可常。
况此秋物佳，草木交青黄。
與君着隻屐，尚可相扶將。
願言遲明發，歷井升南岡。